S-261/2013

Mál þetta, sem dómtekið var þann 3. janúar sl., er höfðað með ákæru Lögreglustjórans á Akureyri, útgefinni 6. desember 2013, á hendur Z og X;

„fyrir nytjastuld, umferðarlagabrot og brot á lögum um ávana- og fíkniefni:

A.

Gegn ákærða [Z], fyrir að hafa aðfaranótt laugardagsins 19. október 2013, tekið bifreiðina [...]í heimildarleysi, þar sem hún stóð fyrir utan heimili eiganda hennar að [...] og ekið henni án ökuréttar og undir áhrifum fíkniefna (í blóðsýni sem tekið var úr ákærða í tilefni kærunnar mældist magn tetrahýdrókannabínóls í blóði 6,4 ng/ml.) frá [...] í Kjarnaskóg og síðan þaðan upp í Fálkafell og þaðan eftir Súluvegi aftur til baka niður í bæ, en þar stöðvaði lögreglan akstur hans.

Telst þetta varða við 1. mgr. 259. gr. almennra hegningarlaga nr 19, 1940, sbr. lög nr. 20, 1956 og 1. mgr., sbr. 2. mgr. 45. gr. A og 1. mgr. 48. gr., sbr. 1. mgr. 100. gr. umferðarlaga nr. 50, 1987.

B.

Gegn ákærðu báðum, fyrir að hafa greinda laugardagsnótt verið með í sameiginlegum vörslum sínum í nefndri bifreið þegar lögreglan stöðvaði för þeirra, 0,41 grömm af maríhúana og 0,52 grömm af tóbaksblönduðu kannabisefni.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærðu verði dæmdir til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 26.212 & 26240, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001. Jafnframt er gerð sú krafa að ákærði Z sæti sviptingu ökuréttar samkvæmt 101. gr. og 102. gr. nefndra umferðarlaga, sbr. 18. gr. laga nr 66, 2006.“

Ákærði, Z, krefst vægustu refsingar sem lög leyfa.

Máli X var lokið með viðurlagaákvörðun þann 3. janúar sl. fyrir dómi.

I.

Fyrir dómi hefur ákærði Z, skýlaust viðurkennt brot sín eins og þeim er lýst í ákæru.

Með játningu ákærða, sem er ekki ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er réttilega heimfærð til refsiákvæða. Verður lagður dómur á málið án frekari sönnunarfærslu en þegar hefur farið fram, með heimild í 1. sbr. 2. mgr. 164. gr. laga nr. 88/2008.

II.

Samkvæmt sakavottorði hefur ákærða ekki áður sætt refsingu.

Þykir refsing ákærða, Z, með hliðsjón af 4. mgr.77. gr. hegningarlaganna hæfilega ákveðin fangelsi í einn mánuð og 140.000 krónur í sekt til ríkissjóðs

Þegar litið er til skýlausrar játningar ákærða, mjög ungs og þess að hann hefur ekki áður gerst brotlegur við refsilög þykir mega fresta fullnustu fangelsisrefsingarinnar og falli hún niður að liðnum tveimur frá uppkvaðningu dómsins að telja haldi ákærði almennt skilorð samkvæmt 57. gr. almennra hegningarlaga nr. 19,1940.

Greiði ákærði ekki sektina innan fjögurra vikna frá birtingu dómsins skal hann sæta 10 daga fangelsi.

Ákærði skal sæta upptöku þeirra fíkniefnaefna sem lögregla lagði hald á, 0,41 grammi af maríhúana og 0,52 grömmum af tóbaksblönduðu kannabisefni. sbr. 6. mgr. 5. gr. laga nr. 65, 1974.

Ákærði skal sviptur ökurétti í 12 mánuði frá birtingu dómsins að telja sbr. 1. mgr. 101. gr. umferðarlaga nr. 50, 1987.

Loks skal ákærði greiða allan sakarkostnað til ríkissjóðs eins og í dómsorði greinir.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð:

Ákærði, Z, sæti fangelsi í einn mánuð, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms að telja haldi hann almennt skilorð skv. 57. gr. almennra hegningarlaga nr. 19/1940.

Ákærði skal greiða 140.000 króna sekt til ríkissjóðs og komi 10 daga fangelsi í stað sektarinnar verði hún eigi greidd innan fjögurra vikna frá birtingu dómsins að telja.

Ákærði sæti upptöku á 0,41 grammi af maríhúana og 0,52 grömmum af tóbaksblönduðu kannabisefni.

Ákærði skal sviptur ökurétti í 12 mánuði frá birtingu dómsins að telja.

Ákærði greiði sakarkostnað, 82.655 krónur í ríkissjóð.